অ্যাসেজে হতশ্রী ইংল্যান্ড! ম্যাকালামের চাকরি কেড়ে নেবে ECB?

ওয়েব ডেস্ক: অ্যাসেজের (Ashes 2025-26) পাঁচ ম্যাচের মধ্যের একটিমাত্র ম্যাচই জিতেছে ইংল্যান্ড (England)। গোটা সিরিজজুড়ে অস্ট্রেলিয়ার (Australia) দাপটের সামনে রীতিমতো অসহায় দেখিয়েছে ‘বাজবল’ খেলা ইংরেজদের। বৃহস্পতিবারই শেষ হয়েছে এই হাইভোল্টেজ টেস্ট সিরিজ। তাতে হতশ্রী পারফরম্যান্সের পর এবার প্রশ্নের মুখে ইংল্যান্ড কোচিং স্টাফ এবং টিম ম্যানেজমেন্ট। একইসঙ্গে প্রশ্ন উঠছে ব্রেন্ডন ম্যাকালামের (Brendon McCullum) হটসিট নিয়েও। ইতিমধ্যে ইসিবি-র (ECB) প্রধান নির্বাহী রিচার্ড গুল্ড সাফ জানিয়ে দিয়েছেন যে, আগামী কয়েকমাসের মধ্যেই প্রয়োজনীয় পরিবর্তন আনা হবে।

সিডনিতে পঞ্চম টেস্টে পাঁচ উইকেটে হারের পর দেওয়া এক বিবৃতিতে গুল্ড বলেন, “এই অ্যাশেজ সফর শুরু হয়েছিল প্রবল আশা ও উত্তেজনা নিয়ে। তাই অস্ট্রেলিয়ায় অ্যাশেজ জয়ের লক্ষ্য পূরণ না হওয়াটা ভীষণ হতাশাজনক। সিরিজে কিছু লড়াকু পারফরম্যান্স ছিল, বিশেষ করে মেলবোর্নে চতুর্থ টেস্টে জয়, কিন্তু সব পরিস্থিতি ও ম্যাচের সব পর্যায়ে আমরা ধারাবাহিক হতে পারিনি।”

আরও পড়ুন: ছাড়পত্র দিল BCCI, শ্রেয়সের ‘কামব্যাক’ কি নিউজিল্যান্ড সিরিজেই?

সূত্রের খবর, অ্যাসেজে এই হতাশাজনক পারফরম্যান্সের পর রিভিউয়ের আওতায় আনা হতে পারে ইংল্যান্ড দলের প্রধান কোচ ব্রেন্ডন ম্যাকালামকে। একইসঙ্গে ইংল্যান্ড দলের ক্রিকেট ডিরেক্টর রব কি’র ভূমিকা নিয়েও প্রশ্ন উঠতে পারে। সেই কারণে এবার ইংরেজ দলের ম্যানেজমেন্টে একাধিক পরিবর্তন করা হতে পারে। ইতিমধ্যে সেই ইঙ্গিত দিয়ে দিয়েছেন ইসিবি প্রধান। তিনি বলেন, “আমরা দ্রুত উন্নতির জন্য দৃঢ়প্রতিজ্ঞ এবং আগামী কয়েক মাসের মধ্যেই প্রয়োজনীয় পরিবর্তন কার্যকর করব।”